《山庄杂咏 其一》
明代·王弘诲

幽居屏嚣尘，遁迹寻丘壑。辞家恣远游，明农矢耕凿。

芊绵野径纡，散诞田园乐。清霜拂疏茅，凉月罩广幕。

禾黍报西成，犁锄戒东作。林醪瓮缶供，古意存真朴。

鸿飞志高冥，凤览翔寥廓。即此颐深栖，琴书聊尔托。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。